Rijmbijbel/1 Maccabeeën
Esther    2 Maccabeeën
__notoc__

f104r
Hier neemt inde teser stede
Drike van persen ende van meden
18295
Dat griexe rike comt hier an
Doe alexander die rike man
Weder in babilonie quam
Veniin hi an sire suster nam
So dat hi verloes die tale
18300
Mar hi screef den sinen wale
Siin rike het hi niet geel
Hi maecter af xii deel
En besettet an xii heren
Want hine onste nieman der eren
18305
Dat hi van machte hem geleke
Dat testament brac corteleke 
Want die iiii verwonnen dachte
Ende hilden dat rike met crachte
Alexander starf in babilone
18310
Ende droechxii iaer decrone
In grieken droech na hem crone
Philips siin broeder van machedone
Ende chalenchus in surien
Ende antigonus in assẏrien
18315
In egypten tholomeus
Daer ic vort af spreke aldus
Tholomeus socer quam
Na alexandre ende hi nam
Dlant van egypten onder hem
18320
Ende hi voer vort in iherusalem
Als ochti sacrificie woude
Gode maken dor sine houde
Dat was up ·i· saterdach
Om dat hi wiste datter an lach

f104v
18325
Inden dach der ioden viere
Dat si en vochten in ghere maniere
Voer dhire gevaan met hun 
Ende oec met dien van garisim
Voerdi in egypten lant
18330
Ende vercochtse inder coopmanne hant
Iadus die die bisscop was
In iherusalem als ict las
Entien alexanders die ere dede
Dat hi vri maecte die stede
18335
Starf tien tiden als ict las
Na hem wert bisscop onias
Siin sone als hi soude doen
Daer na die rechtre symoen
In tolomeus tiden waren
18340
CC.M porters te waren
Ende lxx tote rome ghetelt
Dus  groot was doe haer gewelt
Die coninc van egypten lant
Bleven tolomeus ghenant
18345
Na desen tolomeus alleẏne
Tote dien tiden dat die romeẏne
Egypte wonnen wi lesen aldus
Doe doot was dese tolomeus
Was filadelfus int lant here
18350
Ende hi minde die boeke sere
So datmen hem seide mare
Dat onder die iode ware
Die wet die god met sinen monde
Screef ende seide in ouder stonde
18355
Ende begeerde datmen vort
Die wet ontbonde in griexe wort
Mar hi verhorde dat geen man
Ware diere hem kerde an
Dat hi keerde in ander tale
18360
Hi en ware iode altemale
Si en hadder omme swaer verdriet
Daer was ·i· dies niet liet
Hi hads bestaen die was vroet
Ende bleef xxv dage verwoet
18365
Ende tetectus wert oec blint
Om die selve zake sint
Does hem berau waert hi genesen
Filadelfus screef na desen
Den bisscop eleazarus
18370
Die na symoen wi lesen dus
Sinen broeder bisscop was
Want siin kint onias
Tien tiden was alteclene
Dat hi dur sinen god allene
18375
C dusent liede liet gaen
Ioden diere waren gevaen
Ende xx;M daer toe mede
Die hi cochte sonder sire bede
Ende daer toe selver ende gout
18380
Ende diere stene menichfout
Ons heren werc te maken mede
Ende bad hem dor sine edelhede
Dat hi hem weder sende soude
Somigen wise van sire oude
18385
Die hem wilde ontbinden die wet
In griex dat soe ware geset
In sinen boec ende in sine ieesten
Die bisscop sendde hem vanden meesten
Die vroest waeren van selker lessen
18390
Van elke gheslachte tote hem sessen
Seventich tere scare
Die hem die wet sonder sparen
Uten ebreusch in griex ontbonden
Doet was gedaen ter selver stonden
18395
Ghichte filadelfus die heren
Ende sendese weder met eren
Eleazaruse sende hi mede
Grote gichte daer ter stede
Ende diere vate inden tempel ons heren
18400
Daer toe ·i· tafle gode teren
Groet ende dicke van finen goude
Verciert met stenen menichfoude
Nochtan was diere allene
Tghewerke dan alle die stene
18405
Indien tiden dat was filadelfus
Maecte ·i· clerc die hiet socratus
·I· wonder in alexandrien
Dies  gheliics hordic nie lien
·I· tor staende in die zee
18410
Sonder fundament min no mee
Up iiii kervetsen dat hi stont
Die niet en quamen an den grond
Entie waren ghemaect van glese
Also als ict bescreven lese
18415
Filadelfus starf na des
Ende siin sone ervegeces

f105r
Waert coninc van egypten lant
Surien dwanc hi met sire hant
Ende cysilien oec al gheel
18420
Ende van asien ·i· groet deel
Danne brocht hi groten roef
Entie afgode hebt gheloef
Die cambices die stoute man
Wilen uut egypten wan
18425
Heeft hi ghehaelt ende gesocht
Ende weder in egẏpten brocht
Tien tiden was in iherusalem
·I· hiet onias onder hem
Ervegetes die eeschede weder
18430
Den chens die filadelfus neder
Dor ons heren wille leide
Mar onias die ontseide
Den tsens ende sende hem min no mere
Dies balch evergetes sere
18435
Doch voer des bisscops sone
Josefus so hiet degone
Die maecte pais ende vrede
Selke ere hem die coninc dede
Dat hi hem gaf die voghedie
18440
·I· deel lantscap van surie
In evergetes tiden verloren
Die romeine dies hadsi toren
Bi naer lx.M man
In ·i· striit daer mense wan
18445
In ·i· lant dat rodos heet
Wart sint ·i· wonder oec got weet
 ·I· beelde gemaect van metale
Na ·i· gygant gegoten wale
 Colosus hiet die degen groot
18450
Hercules sloeghen wilen doot
So hoghe was hi dat men mochte
Cumen man vinden diere toe dochte
Over te werpene met enen stene
Ende en was geen wonder clene
18455
Hoe men selc ·i· beelde gegoet
Ende hoe ment rechte het was so groot
Up ende neder duet daar lach
·I· erdbeve was up ·i· dach
In evergeces tiden so dur fel
18460
Dattie colossus neder vel
Evergetes die starf
Ende dat rike dat verwarf,
Filopatras siin sone
In iherusalem was na tgone
18465
Bisscop symons sone onias
Ende in sine tiden als ict las
Maecte syrachs sone ihesus
·I· boec hiet ecclesiasticus
Sine gelike wart nie begonnen
18470
Dese filopatras wart verwonnen
Van antiochuse den groten
Die van alexanders genoten
Quam ·i· van sire partien
Ende was coninc van surien
18475
Want hi surien behelt
Na alxandre met gewelt
Daer na antiochus socer
Daer ic wel af seggen der
Dat andre diere quamen naer
18480
Antiochus hieten menich iaer
Daer na antiochus silenchus
Die desen groten antiochus
Die wilen filopatras verwan
Van egypten ende sine man
18485
In iherusalem so was
Bisscop die grote onias
Die dor die piinlichede van hem
Voer uter stat van iherusalem
Ende vele ioden an sine hant
18490
·I· tempel in egypten lant
Maecti gescepen als ict las
Als die van iherusalem was
Die tempel stont ·ccl· iaer
Tote dat vaspasianus dats waer
18495
Wan· dese antiochus sette weder
De tsens die filadelfus neder
Leide tote iherusalem
So vele volcs clagede over hem
Dat affricanus typio
18500
Van rome quam ende dwancse so
Dat hi sins orloghe stont af
Dat hi hem the ghisele gaf
Om seker te sine des
Siin lant hilt antiochus epifanes
18505
Dese grote antiochus
Voer in perse wi lesen dus
Ten temple hiet dyane
Om te winne scats mee

f105v
Daer riepene die papen in
18510
Ende hi waende hebben ghewin
Ende gingher in metten lieden
Daer galtmen hem met quader mieden
Om antiochus quade doen
Was onias wech gevloen
18515
Te egypten ende liet in die hant
Symone stede ende lant
Ende doe die symon doot was
Was bisscop siin sone als ic las
Na den groten anthiochus
18520
Wart coninc siinn sone sylenchis
Vanden landen van surien
Quat was die horic lien
Die sendde in iherusalem
Eliodoruse hi hiet hem
18525
Dat hi den tempel roven soude
Ende als hi die dinc doen woude
Ende hi in den temple quam
Warens dingle up hem gram
Ende scoldene ende sloegen doot
18530
Doe dede over hem so groot
Die bede die bisscop onias
Dat hi up stont ende genas
Doe hi ten coninc weder quam
Seidi bestu up yeman gram
18535
Sendden te rovene iherusalem
Du best ghewroken over hem
Antiochus epifanes
Hevet mare vernomen des
Dat siin vader doot es bleven
18540
Van rome heeft hi hem verheven
Daer hi was ghisele ende ontstal
Hi kinde des broeders quaetheit al
In surien dat hi ontscoet
Ende teerst dat hi was doet
18545
Ontfinc hi in surien crone
Doe lieten die ioden onscone
Die wet nu merct waar bi dit was
Die goede bisscop onias
Was sonder kint ende hadde ii broeder
18550
Die onbestiert waren sonder roeder
Ende om tbisscopdom oec streden
So dat si ander heidinne zeden
Verkeerden hem ende namen
Heidine namen bede te samen
18555
Want ihesus hiet hem iason
·I· name in griex doen
Ende ihan hiet hem menelaus
Om datse aldus antiochus
Insire lieve soude ontfaen
18560
Jason heeft het bisscopdom ontfaen
Ende van anthiochuse gecocht
Doe dese quaetheit was gewrocht
Ginc uut dat heilighe vier aldaer
Dat daer lach upten outaer
18565
Doe si also ghevangen waren
Tfier dat was sonder sparen
Daert leide ieremias
Int water levende bleven was
Ginder sodoode antiochus
18570
Jason· ende menelaus
Wart bisscop als ict las
Hi volgede den broeder onias
Die om sine quaetheit te waren
In antioche was gevaren
18575
Om te bekerne ses doninx sin
Mar dat en diede meer no min
Daer dede die broeder menelaus
Hem volgen den man andromeus
Ende oniase sinen broeder slaen
18580
Antiochus balch sonder waen
Om des gherechts bisscops mort
Andromeus dedi al die port
Dur leiden ende gheselen mede
Ende onthoefden der ter stede
18585
Daer hi die mort hadde gedaen
Antiochus voer danne saen
Ende wan valschelic egypten lant
Ende quam weder altehant
Te iherusalem in die stede
18590
Daer hi grote mort in dede
Aldlandt weende up ende neder
Doe keerdi in egẏpten weder
Mar die boden van rome quamen
Die hem int lant de sine namen
18595
Over ii iaer quam hi te hem
Weder in iherusalem
Sine partie ondede die stede
Menelaus dien bisscop mede
Doodmen in den tempel bi ommaten
18600
Daer roefde hi van sinen vaten

Nota's